55. schôdza NR SR - 1.deň - B. popoludní
Dátum: 2022-02-01
Poslanec: Stančík, Andrej (OĽANO)
Druh vystúpenia: Vystúpenie v rozprave

105. Ďakujem za slovo. Vážené kolegyne, vážení kolegovia, tento parlament už druhým rokom vytrvalo preráža dno a dnes ho prerazil opäť. Keď sa pozriem na vystúpenia a program REPUBLIKY, tak sa bojím, že jedného dňa si povieme, že starý dobrý Kotleba, pretože ako všetci hovorili, že Kotleba je ten horší, tak ja mám ten pocit, že to najhoršie len prichádza. Robíte to sofistikovanejšie, marketing máte lepší, farby máte trošku iné ako zelené, ale je to oveľa horšie, oveľa perfídnejšie a oveľa premyslenejšie. Táto vláda sa dostala k moci v tom najhoršom možnom období. To je jednoducho osud, je to tragédia, že po dvanástich rokoch vlády SMER-u a rozkrádania prišla zmena a tá prišla práve s pandémiou. A, bohužiaľ, sa ukázalo, že v tejto republike je dosť, v tomto štáte je dosť politikov, ktorí sú schopní nechutne a cynicky robiť politiku na pandémii. Ono to začalo ešte na začiatku, si ešte možno pamätáme, ako ste odmietali si dávať iba rúška. Strana, ktorá mala program na tom, že bojovala proti asociálom, sa správala ako najhorší asociáli, keď si nevie dať ani jedno rúško. Najprv ste hovorili, že je to chrípôčka, už to neexistuje, že to sú čipy, potom tá váha tej reality, tá váha tých faktov a tá váha tých mŕtvych vás aspoň prinútila trošku zmeniť ten pohľad, že ten COVID tu predsa len existuje, no a počas druhej vlny, keď nám tu rástli počty nakazených, ste zvolávali masové protesty: rúška dole, rúška dole! A potom tí ľudia zomierali v nemocniciach. A napriek tomu, že tu predvádzate nekultúru, agresiu, kričanie, nadávky a vyhrážky, tak si myslím, že toto je možno ešte lepšie, pretože na toto človeku možno pokazíte chuť do jedla, ale keď šírite lži v pandémii, tak kvôli tomu ľudia reálne zomierajú a zomierali. Dnes sa čaká od pána Suju niečo veľmi jednoduché. Ja keď som bol malý, keď som bol v škole, tak často som niekedy niečo nepremyslel a som to povedal tak trošku emočnejšie, som to potom ľutoval, tak ma rodičia naučili, že keď niečo takéto spravím, tak sa potom ospravedlním. Robil som to úprimne, ja som tých chýb naozaj spravil veľa, takže som sa častokrát ospravedlňoval, naozaj mne to potom bolo ľúto, pretože človek často tie slová nepremyslí. A toto chápal relatívne mladý Andrej, keď ste ma tu porovnávali s pánom Mazurekom. No a toto nechápe muž po štyridsiatke, že keď niekoho označí za vraha a parlament mu dá povinnosť sa ospravedlniť, nech sa ospravedlní. A nebude sa hádzať ako malé dieťa, ktorému rodičia nekúpia hračku v obchodnom centre, o zem, kričať, nadávať a ďalej sa vyhrážať. Toto je absolútne dno. A mne je naozaj ľúto všetkých občanov Slovenskej republiky, ktorí svojimi daňami, svojou prácou platia tento cirkus, aby sa pozerali na živé prenosy toho, ako dospelý človek po štyridsiatke sa nevie ani len ospravedlniť a namiesto toho tu nadáva na staršieho kolegu. A potom, aby to nebolo dosť, prišiel jeho ďalší kolega, ktorý toto nielenže obhajoval, ale ešte aj pridával. Naozaj ako tie malé deti, ktoré kričia a plačú v supermarkete, lebo mamička im nekúpila hračičku. A toto rok a pol predvádzate. A človek sa pýta, že čo vám ten Ján Benčík tak strašného spravil? Pozerám sa naňho, nemá ani také svaly ako vy, už ani ten testosterón na tom nebude tak dobre, pravdepodobne. Jeho jedinou zbraňou je to, že píše blogy a upozorňuje na to, že na Slovensku sú extrémisti, ktorí sa vyhrážajú ľuďom, ktorí šíria nepravdy, a toto títo ľudia publikujú na sociálnych sieťach verejne. A Ján Benčík na týchto ľudí upozorní, že keď niekto napíše niečo na Facebook verejne, Ján Benčík na to upozorní a je udavač, pretože upozorňuje na hejt, na extrémizmus a násilie a na vyhrážky. To je naozaj priam hrdelný zločin, takže ja sa vôbec, vôbec nečudujem, že tuto kolegovia majú potrebu sa pri tom hádzať o zem. Zároveň by som sa chcel ale, naozaj teraz to myslím úprimne, ospravedlniť všetkým občanom, čo to pozerajú alebo čo to sledovať budú, za to, čo sa tu udialo potom, sa tu, čo tu bola potýčka. Naozaj som sa úprimne hanbil. Nemám problém priznať chyby aj z vlastnej strany. Veľmi som sa hanbil a je mi to veľmi ľúto, že na toto sa ľudia musia pozerať zrovna v čase, keď riešia pandémiu, zvyšovanie cien, zvyšovanie cien energií a ďalšie problémy. A myslím si, že parlament by mal byť takou výkladnou skriňou tohto národa a nie odpadom tohto národa. A, bohužiaľ, to je to, čo tu kolegovia dva roky veľmi usilovne predvádzajú. Na záver možno taký apel, sú tu iba poslanci, myslím, že OĽANO a SaS. Za tie dva roky sme sa veľakrát pohádali, veľakrát sme si skočili do vlasov a nebolo to vždy ideálne. No keď si človek pozerá takéto výstupy, keď si človek pozerá to, ako bývalí premiéri dokážu obchodovať s našou bezpečnosťou, naším členstvom v NATO, v EÚ, s pandémiou, a keď vidí tie nálady v spoločnosti, ktoré sú naozaj vybičované vďaka neľahkej situácii, tak si musíme uvedomiť, že my už nehráme o to, či bude ďalšia koalícia menej reformná alebo viac reformná, my hráme o budúcnosť tejto krajiny, či chceme, aby Slovensko bolo modernou európskou a demokratickou krajinou, pretože tá alternatíva je veľmi temná a naozaj sa veľmi obávam. Takže verím, že si to kolegovia z oboch klubov uvedomíme. Ďakujem.